**Informatīvais ziņojums**

**Par Rīcības programmas Eiropas Zivsaimniecības fonda atbalsta ieviešanai Latvijā 2007.–2013.gadam īstenošanu**

Zemkopības ministrija kā Eiropas Zivsaimniecības fonda (turpmāk – EZF) Vadošā iestāde ir izvērtējusi Rīcības programmas Eiropas Zivsaimniecības fonda atbalsta ieviešanai Latvijā 2007.–2013.gadam (turpmāk – RP) ieviešanas progresu un secinājusi, ka vairākos pasākumos ir vērojama liela projektu iesniedzēju interese un pieejamais finansējums pasākumam jau ir rezervēts esošo saistību segšanai. Savukārt ir pasākumi, kuros pieejamā publiskā finansējuma atlikums ir ievērojams, un tas rada bažas par EZF publiskā finansējuma apguvi līdz plānošanas perioda beigām. Pamatojoties uz š.g. 14.marta Zivsaimniecības konsultatīvās padomes[[1]](#footnote-1) vairākuma lēmumu, Zemkopības ministrija ierosina finansējumu pārdalīt starp RP prioritārajiem virzieniem, no RP 4.prioritārā virziena „Zivsaimniecības reģionu ilgtspējīga attīstība” (turpmāk – 4.prioritārais virziens) atlikušā finansējuma **Ls** **5 561 369** pārdalot:

1) 2.prioritārajam virzienam „Akvakultūra, zveja iekšējos ūdeņos, zivsaimniecības un akvakultūras produktu apstrāde un marketings” papildus **Ls 2 801 369** pasākuma „Zvejas un akvakultūras produktu apstrāde un marketings” īstenošanai;

 2) 3.prioritārajam virzienam „Kopējas ieinteresētības pasākumi” papildus **Ls 2 760 000** pasākumu „Kopīgas rīcības pasākumi” (**Ls 1 760 000)** un „Investīcijas zvejas ostās un zivju izkraušanas vietās” (**Ls 1 000 000)** īstenošanai.

**Finansējuma pārdale starp RP prioritārajiem virzieniem**

|  |  |  |  |
| --- | --- | --- | --- |
| **Prioritārais virziens** | **Pieejamais publiskais finansējums**  | **Pieejamais publiskais finansējums pēc finansējuma pārdales**  | **Starpība** |
|  | **A** | **B** | **B – A** |
| 1. Pasākumi Kopienas zvejas flotes sabalansēšanai | 24 548 204 | 24 548 204 |  |
| 2. Akvakultūra, zveja iekšējos ūdeņos, zivsaimniecības un akvakultūras produktu apstrāde un marketings | 46 225 959 | 49 027 328 | +2 801 369 |
| 3. Kopējas ieinteresētības pasākumi | 25 633 100 | 28 393 100 | +2 760 000 |
| 4. Zivsaimniecības reģionu ilgtspējīga attīstība | 16 092 137 | 10 530 768 | -5 561 369 |
| 5. Tehniskā palīdzība | 4 649 185 | 4 649 185 |  |
| **Kopā** | **117 148 585** | **117 148 585** |  |

**RP apguve**

1.attēls. Eiropas Zivsaimniecības fonda apguve, milj. LVL pēc stāvokļa 14.03.2012.

2.attēls. Rīcības programmas Eiropas Zivsaimniecības fonda 2007.–2013. gadam atbalsta ieviešana Latvijā (dati pēc stāvokļa 14.03.2012.)

***1.prioritārajā virzienā „Pasākumi Kopienas zvejas flotes sabalansēšanai”*** pieejamais publiskais finansējums ir 24,5 milj. latu, no kuriem par 21,1 milj. latu jeb 86% ir uzņemtas saistības projektu īstenošanai un atbalsta saņēmējiem izmaksāti 20,2 milj. latu jeb 82%.

Pasākuma **1.1.„Zvejas aktivitāšu pilnīga pārtraukšana”** mērķis ir Latvijas zvejas flotes kapacitātes sabalansēšana ar pieejamiem zivju resursiem. Pasākums tiek īstenots saskaņā ar Latvijas zvejas flotes kapacitātes sabalansēšanas plānu 2008.–2013.gadam (turpmāk – Sabalansēšanas plāns). Tajā, ievērojot tendences Baltijas jūrā pieejamo savvaļas zivju resursu apjoma izmaiņās un balstoties uz ekspertu rekomendācijām, ir noteikts optimālais zvejas flotes lielums, lai zveja būtu rentabla un zvejniecības sektors konkurētspējīgs arī pie samazināta pieejamo zivju resursu apjoma.

Pasākumā pieejamais publiskais finansējums ir 20,7 milj. latu, no kuriem 17,9 milj. latu jeb 87% ir apstiprināti un 17,1 milj. latu izmaksāti atbalsta saņēmējiem. Pasākumā kopumā apstiprināti 142 projekti, no kuriem 137 projekti jau ir īstenoti.

Pasākuma **1.3.„Investīcijas zvejas kuģu ierīcēs un zvejas rīku selektivitāte”** mērķis ir modernizēt zvejas floti, uzlabojot darba un higiēnas apstākļus, energoefektivitāti un drošību uz kuģa, nodrošinot zivju uzglabāšanai atbilstošus apstākļus uz zvejas kuģiem, kā arī samazinot kuģu degvielas patēriņu un palielinot zvejas rīku selektivitāti, bet nepalielinot zvejas kuģa spēju zvejot zivis. Pasākumā pieejamais publiskais finansējums ir 206 tūkst. latu, no kuriem projektu īstenošanai rezervēti 166 tūkst. latu (80 %).

Tā kā, īstenojot pasākumu „Zvejas aktivitāšu pilnīga pārtraukšana”, tiek sabalansēta zvejas flote, zvejnieki paliek bez darba. Pasākumā **1.4. „Sociāli ekonomiskie pasākumi**” zvejnieki, kas noteiktu laiku nostrādājuši uz zvejas kuģa, kas tiek izņemts no flotes, var saņemt kompensāciju. Pasākumā ir apstiprināti un atbalsta saņēmējiem izmaksāti 2,99 milj. latu jeb 82% no pasākumā pieejamā publiskā finansējuma un atbalstu saņēmuši 336 zvejnieki.

***2.prioritārais virziens „Akvakultūra, zveja iekšējos ūdeņos, zivsaimniecības un akvakultūras produktu apstrāde un mārketings*”**.40% no RP apstiprinātā publiskā finansējuma paredzēti akvakultūras, iekšējo ūdeņu zvejas un zivju produktu apstrādes sektora atbalstam; rezervētais publiskais finansējums ir 45,7 milj. Ls jeb 99% no kopējā apstiprinātā publiskā finansējuma.

Pasākumā **2.1. „Investīcijas akvakultūras uzņēmumos**” rezervētais finansējums ir 18 milj. latu jeb 94% apmērā no pasākumam pieejamā publiskā finansējuma. Tā kā lielākā daļa projektu ir saistīti ar būvniecību, projektu ieviešana ir laikietilpīga, tāpēc pasākumā izmaksāti 4,1 milj. Ls un pilnībā vai daļēji apmaksāti 55 projekti. Interese par pasākumu ir liela, jo katrā projektu iesniegumu iesniegšanas kārtā projektu iesniegumi iesniegti par lielāku finansējumu, nekā izsludināts. Vienlaikus pasākumā vērojams augsts pārtraukto saistību īpatsvars projektos, par kuriem vēl nav veikti maksājumi. Galvenais saistību pārtraukšanas iemesls pasākumā ir atbalsta pretendentu nespēja projekta īstenošanai piesaistīt finansējumu. Tā kā akvakultūras sektors Eiropas Savienībā patlaban strauji attīstās, izmantojot arī publiskā līdzfinansējuma iespējas, arī Latvijas uzņēmēji vēlas attīstīt konkurētspēju šajā zivsaimniecības sektorā. Finanšu ietilpīgākie projekti tiek plānoti un īstenoti, attīstot slēgta tipa akvakultūras uzņēmumus, kuros akvakultūras dzīvnieki tiek audzēti recirkulācijas sistēmās, tajā skaitā izmantojot inovatīvas metodes.

Turpinās pasākuma **2.2. „Ūdens vides pasākumi”** ieviešana, kurā atbalsts kompensējoša maksājuma veidā tiek piešķirts akvakultūras uzņēmumiem – dīķsaimniecībām, kas pārdošanai saražo noteiktu produkcijas apjomu un ir uzņēmušās saistības to darīt ar videi draudzīgām metodēm vismaz piecus gadus. Saistības šajā pasākumā uzņēmušies 34 akvakultūras nozares uzņēmumi. Pasākumā viss pieejamais finansējums ir rezervēts.

Pasākumā **2.3. „Akvakultūras dzīvnieku slimību ierobežošana”** paredzēts kompensējošs maksājums akvakultūras nozares uzņēmumiem valsts uzraudzībā esošas akvakultūras dzīvnieku neeksotiskas infekcijas slimības gadījumā. Līdz šim tādu gadījumu nav bijis, tāpēc pieejamais finansējums nav izmantots. Pasākumā pieejamo publisko finansējumu 1,26 milj. latu apmērā plānots izmantot pasākumā 2.1. „Investīcijas akvakultūras uzņēmumos”.

Pasākumā **2.4.„Zveja iekšējos ūdeņos**”, kurā atbalstu var saņemt investīcijām rūpnieciskajai zvejai iekšējos ūdeņos, pieejamais publiskais finansējums ir 257 tūkst. latu, no kuriem 108 tūkst. latu (42 %) ir rezervēti projektu īstenošanai. Viena no galvenajām problēmām, kas ierobežo atbalsta pretendentu iniciatīvu veikt investīcijas, ir tiesību aktu līmenī vēl joprojām neatrisinātie jautājumi par īpašumtiesībām publiskajās ūdenstilpēs.

Pasākumā **2.5. „Zvejas un akvakultūras produktu apstrāde un mārketings**” atbalsts paredzēts investīcijām zivju apstrādes uzņēmumos. Zivsaimniecības produktu apstrādes sektora saražotās produkcijas eksporta vērtība gadā sasniedz vidēji 95 milj. latu, tādēļ atbalsts šim sektoram vērtējams kā īpaši nozīmīgs. Pasākumā projektu īstenošanai rezervēts publiskais finansējums 21,7 milj. Ls jeb 100% apmērā no pasākumā pieejamā publiskā finansējuma 111 projektu īstenošanai. Līdz šim pilnībā vai daļēji apmaksāts 41 projekts ar publisko finansējumu 6,3 milj. latu apmērā. Arī šajā pasākumā, tāpat kā pasākumā „Investīcijas akvakultūras uzņēmumos”, projekti galvenokārt saistīti ar būvniecību, tādēļ ir laikietilpīgi, un tas ietekmē līdz šim pasākumā izmaksātā publiskā finansējuma apmēru. Piecās projektu iesniegumu iesniegšanas kārtās atbalsta pretendentu pieteiktais publiskais finansējums par 51% ir pārsniedzis pasākumā pieejamo publisko finansējumu, un tas liecina par ievērojamu atbalsta pretendentu interesi par pasākumu. Ņemot vērā iepriekš minēto, kā arī to, ka nākamā plānošanas perioda Eiropas Jūrlietu un zivsaimniecības fonda regulas priekšlikumā nav paredzēts atbalsts projektu īstenošanai investīcijām ražošanā zivju apstrādes uzņēmumos, Zivsaimniecības konsultatīvās padomes sēdē tika rosināts pārdalīt papildu finansējumu šim pasākumam.

***3.prioritārā virziena „Kopējās ieinteresētības pasākumi*”** pasākumi no citiem atšķiras ar mērķi un rezultātu, kam jābūt nozīmīgiem ne tikai vienam komersantam, bet arī plašākam zivsaimniecības nozares pārstāvju lokam. Šie pasākumi stimulē zivsaimniecības uzņēmumu kooperāciju. Kopīgas ieinteresētības pasākumos rezervēts publiskais finansējums 22,6 milj. latu (88%) apmērā un izmaksāti aptuveni 64% finansējuma. Lielākais finansējuma apmērs tiks piesaistīts, lai ostās nodrošinātu zvejniecībai nepieciešamās investīcijas, kā arī investīcijas ražošanas, pārstrādes vai mārketinga iekārtās un infrastruktūrā.

Pasākumā **3.1. „Investīcijas ražošanas, pārstrādes vai mārketinga iekārtās un infrastruktūrā**” projektu īstenošanai rezervēts viss pasākumā pieejamais publiskais finansējums, t.i., 7,4 milj. latu. Lai Pārtikas drošības, dzīvnieku veselības un vides zinātniskais institūts „BIOR” varētu īstenot projektu valsts zivju audzētavā „Tome”, tā izveidojot bāzi kompetences centram akvakultūrā, pasākumā paredzēts papildu finansējums atbilstoši RP finanšu plāna grozījumiem.

Saskaņā ar Eiropas Komisijas apstiprinātu Latvijas Zušu krājumu pārvaldības plānu 2009.–2013.gadam RP turpinās pasākuma **3.2.„Ūdens faunas un floras aizsardzība un attīstība”** īstenošana. Pasākumā ir notikusi viena projektu iesniegumu iesniegšanas kārta zušu mazuļu ielaišanai noteiktos Latvijas publiskajos ezeros, no kuriem migrējot zušu pārvietošanās ceļā nav šķēršļu. Pasākumā pieejamais publiskais finansējums ir 2 milj. latu, no kuriem 0,2 milj. latu jeb 10% ir apstiprināti un izmaksāti atbalsta saņēmējiem. Pārējais publiskais finansējums rezervēts, lai nodrošinātu Ministru kabineta 2010.gada 9.novembra noteikumos Nr.1029 „Kārtība, kādā piešķir valsts un Eiropas Savienības atbalstu zivsaimniecības attīstībai atklātu projektu iesniegumu konkursu veidā pasākumam „Ūdens faunas un floras aizsardzība un attīstība”” paredzētā zušu skaita ielaišanu 2012. un 2013.gadā.

Lielākais finansējuma apmērs 3.prioritārajā virzienā piesaistīts pasākumam **3.3.„Investīcijas zvejas ostās un zivju izkraušanas vietās**”, lai ostās nodrošinātu zvejniecībai nepieciešamās investīcijas. 18 projektu īstenošanai apstiprināti 14 milj. latu, kas ir viss pasākumā pieejamais publiskais finansējums, un atbalsta saņēmējiem izmaksāti 12,1 milj. latu. Saskaņā ar Zivsaimniecības konsultatīvās padomes lēmumu pasākuma paredzēts papildu finansējums atbilstoši RP finanšu plāna grozījumiem.

Pasākumā **3.4. „Jaunu noieta tirgu sekmēšana un reklāmas kampaņas”** zivju apstrādes uzņēmumu dalībai 14 starptautiskajās izstādēs ar kopstendiem apstiprināts publiskais finansējums 1 milj. Ls apmērā, kas ir 48% no pieejamā publiskā finansējuma. Tā kā lielākā daļa zivju apstrādes uzņēmumu saražotās produkcijas apjoma tiek eksportēta, atbalsts dalībai izstādēs ir ļoti nozīmīgs. Pasākumā atlikušais publiskais finansējums paredzēts zivsaimniecības uzņēmumu kopstendiem izstādēs līdz plānošanas perioda beigām.

2011.gadā turpinājās vietējo iniciatīvas pasākumu atbalstīšana ***4.prioritārajā virzienā „Zivsaimniecības reģionu ilgtspējīga attīstība*”**. No virzienā pieejamajiem 16,1 miljona latu publiskā finansējuma, izsludināti 10,5 milj. latu. No tiem projektu īstenošanai rezervēti 3,55 milj. latu jeb tikai 22% no pasākumā pieejamā publiskā finansējuma (34% no izsludinātā publiskā finansējuma), un tas rada bažas par publiskā finansējuma apguvi. Atbalsta saņēmējiem izmaksāti tikai 1,9 milj. latu (12% no pieejamā publiskā finansējuma). Vietējās iniciatīvas pasākumi tiek īstenoti ar vietējo rīcības grupu starpniecību un pamatojas uz to izstrādātajām vietējās attīstības stratēģijām. 24 vietējās rīcības grupas ir atbilstošas, lai saņemtu atbalstu no Eiropas Zivsaimniecības fonda projektu īstenošanai savās teritorijās. Projektu iesniegumu pieņemšanu izsludina pašas vietējās rīcības grupas un veic arī projektu sākotnējo izvērtēšanu, t.i., vērtē, vai iesniegtie projekti atbilst stratēģijai. Lielākā interese no projektu iesniedzējiem līdz šim bijusi aktivitātēs, kas saistītas ar investīcijām infrastruktūrā ciemu attīstībā un investīcijām zivsaimniecības un tūrisma attīstībā. Saskaņā ar Zivsaimniecības konsultatīvās padomes lēmumu līdz šim 4.prioritārajā virzienā neizsludināto publisko finansējumu ierosināts pārdalīt RP pasākumiem, kurus īstenojot investīcijas nonāk tieši zivsaimniecības nozarē.

Zemkopības ministre L.Straujuma

2012.04.05. 8:48

K.Pilskalns

67878727, Kristaps.Pilskalns@zm.gov.lv

1. Izveidota un darbojas saskaņā ar Ministru kabineta 2005.gada 25.janvāra noteikumiem Nr.62 „Zivsaimniecības konsultatīvās padomes nolikums” [↑](#footnote-ref-1)